

**UDHËZIMET PËR APLIKANTËT E GRANTIT**

**REF/KPSD-GS-2016**

**Skema e Granteve për Zhvillimin e Sektorit Privat në Kosovë**

**Autoriteti kontraktues:**

**Asociacioni i Agjencive të Zhvillimit Rajonal (ARDA)**

Në emër të

**Zyrës së Bashkimit Evropian në Kosovë**

**Afati për dorëzimin e aplikacionit:**

15 mars 2016, ora 16:00.

Mohimi i përgjegjësisë:

*Udhëzimet për aplikantë janë hartuar në tri gjuhë: anglisht, shqip dhe serbisht.*

*Në rast të mospërputhjes, versioni në gjuhën angleze mbizotëron.*

Përmbajtja

[1. PRAPAVIJA E SKEMËS SË GRANTEVE PËR ZHVILLIMIN E SEKTORIT PRIVAT NË KOSOVË 3](#_Toc440615732)

[1.1. Sfondi 3](#_Toc440615733)

[1.2. Roli i Skemës së Granteve për Sektorin Privat 3](#_Toc440615734)

[1.3. Synimet e Thirrjes për Propozime 4](#_Toc440615735)

[1.4. Përkrahja financiare e ofruar nga autoriteti kontraktues 4](#_Toc440615736)

[1.5 Shumat e granteve 4](#_Toc440615737)

[2. RREGULLAT PËR THIRRJEN PËR PROPOZIME 5](#_Toc440615738)

[2.1 Kualifikimi i aplikantëve: kush mund të aplikojë? 5](#_Toc440615739)

[2.2 Aplikantët që nuk kualifikohen 5](#_Toc440615740)

[2.3 Veprimet e kualifikueshme: veprimet për të cilat mund të parashtrohet aplikimi 6](#_Toc440615741)

[2.4 Sektorët apo temat 6](#_Toc440615742)

[2.5 Lokacioni 6](#_Toc440615743)

[2.6 Llojet e veprimit/projektit 6](#_Toc440615744)

[2.7 Kualifikueshmëria e shpenzimeve: kostot që mund të merren parasysh për grantin 7](#_Toc440615745)

[2.8 Kontributet në natyrë 8](#_Toc440615746)

[3. SI TË APLIKOHET DHE PROCEDURAT QË DUHEN NDJEKUR 8](#_Toc440615747)

[3.1 Formulari i aplikimit 8](#_Toc440615748)

[3.2 Ku dhe si të dërgohet Formulari i Aplikimit 9](#_Toc440615749)

[3.3 Afati për dorëzimin e Aplikacionit të Plotë 10](#_Toc440615750)

[3.4 Informata të mëtutjeshme për Formularin e Plotë të Aplikacionit 10](#_Toc440615751)

[4. Kriteret e Vlerësimit 11](#_Toc440615752)

[5. LISTA E SHTOJCAVE 11](#_Toc440615753)

# 1. PRAPAVIJA E SKEMËS SË GRANTEVE PËR ZHVILLIMIN E SEKTORIT PRIVAT NË KOSOVË

## 1.1. Sfondi

Kosova vazhdon të përballet me vështirësi të mëdha ekonomike e sociale. Rritja e saj ekonomike së voni ka qenë pak mbi 3% në vit. Me 35% papunësi dhe shkallë tejet të ulët të punësimit (29%), Kosova ka historinë më të dobët të punësimit në Evropë.

Papunësia është veçanërisht e lartë tek të rinjtë; rreth 63% e femrave të reja dhe 52% e meshkujve të rinj janë të papunë. Deficiti tregtar është i lartë, në masën prej 2.06 Miliardë € më 2014. Importet përbëjnë rreth 50% të BPV-së, derisa eksportet mbulojnë vetëm rreth 6% të BPV-së.

Sektori privat i Kosovës dominohet nga ndërmarrjet e vogla dhe mikro-ndërmarrjet. Rreth 99.7% të ndërmarrjeve punësojnë më pak se 50 njerëz, duke kontribuar me rreth 60% të qarkullimit të përgjithshëm në ekonomi.

Ndikimet negative pengojnë rritjen e NVM-ve: mjedisi financiar i NVM-ve në Kosovë është pengesë e posaçme ndaj mundësive të ndërmarrjeve të vogla lokale në krijim dhe zgjerim të tyre.

Raporti i FMN-së për Kosovën në vitin 2015 tërheq vëmendjen tek bankat që kanë kushte dhe interesa të pafavorshme për ndërmarrjet që kërkojnë kapital, ndërlidhur kjo më tutje me kritere të larta të kolateralit. Disa pengesa që pengojnë mundësinë e sektorit të NVM-ve për të realizuar plotësisht potencialet e tyre të biznesit dhe zhvillimit ekonomik do të kërkojnë kohë që të hiqen (p.sh. gjykime më të shpejta mbi mospagimin e kredive, dispozicioni më i mirë i kapitalit zhvillimor, aranzhimet e reja për të mundësuar një gamë më të gjerë të kolateralit për mbështetje të aplikimeve për kredi).

## 1.2. Roli i Skemës së Granteve për Sektorin Privat

Mbi këtë bazë, Skema e Granteve e menaxhuar nga ARDA për zhvillimin e sektorit privat (ZHSP), financuar nga Bashkimi Evropian, do të ndihmojë në plotësimin e nevojave të Kosovës për financim të ndërmarrjeve. Skema e Granteve ZHSPdo t'i mundësojë një numri të kufizuar e të zgjedhur të bizneseve të vogla qasje në fonde zhvillimore të cilat kanë qenë të vështira të merren nga sektori bankar formal.

Synimi kryesor i Skemës së Granteve ZHSP është të mundësojë që projektet cilësore afariste të implementohen e zhvillohen tutje, gjë që nuk do të ndodhte pa qasje në këto grante.

Ndërmarrjet e zgjedhura do të kenë plane të arritshme dhe kapacitete të qarta për të arritur konkurrueshmërinë dhe për të ofruar rezultate më të mira biznesore e ekonomike. Grantet gjithashtu mund të veprojnë si nxitje për investitorët tjerë që të njohin potencialin e sektorit të bizneseve mikro dhe të vogla, i cili shpesh mbetet i fshehur, posaçërisht për shkak të mjedisit aktualisht të pafavorshëm financiar.

## 1.3. Synimet e Thirrjes për Propozime

**Synimi i përgjithshëm** i kësaj Thirrjeje për Propozime është të rritet ndërmarrësia dhe punësimi në pesë rajone të Kosovës.

**Synimet specifike** të kësaj Thirrjeje për Propozime janë:

1. Të krijohen vende pune, sidomos për të rinjtë, meshkuj e femra, si dhe të zvogëlohet papunësia;
2. Përkrahja e zgjerimit të bizneseve me potencial rritjeje.

## 1.4. Përkrahja financiare e ofruar nga autoriteti kontraktues

Shume e përgjithshme indikative për këtë thirrje është EUR 1 milion. Autoriteti Kontraktues rezervon të drejtë t'a mos shpërndajë të gjitha mijetet në dispozicion..

Projekti do të ndahet në tri Lote , si vijon:

Loti 1 – Projekte të reja biznesi(ndërmarrje të reja fillestare) me buxhet indikativ prej 200,000 €

Loti 2 – Ndërmarrjet ekzistuese por fillestare (ndërmarrje me më pak se 2 vjet), buxhet indikativ prej 300,000 €

Loti 3 – NVM të vogla (ndërmarrje ekzistuese të vogla, mbi 2 vjet) me buxhet indikativ prej 500,000 €

## 1.5 Shumat e granteve

Çdo grant i kërkuar sipas kësaj Thirrjeje për Propozime duhet të jetë brenda **shumave vijuese minimale dhe maksimale**:

Loti 1 – Projekte të reja biznesi(ndërmarrje të reja fillestare)

Shuma për projekt nga 2,000 € deri në 5,000 €

Loti 2 – Ndërmarrjet ekzistuese por fillestare (ndërmarrje me më pak se 2 vjet)

Shuma për projekt nga 5,000 € deri në 10,000 €

Loti 3 – NVM-të (ndërmarrje ekzistuese të vogla, mbi 2 vjet)

Shuma për projekt ndërmjet 10,000 € - 20,000 €

Secili grant i kërkuar sipas kësaj Thirrjeje për Propozime duhet të jetë brenda **përqindjeve minimale dhe maksimale të kostos totale të kualifikueshme** për veprim:

Për të gjitha lotet, përqindja e financimit nga vetë aplikantët është nga 10% deri në 40%.

Diferenca (pra dallimi ndërmjet kostos totale të veprimit dhe shumës që kërkohet nga Autoriteti Kontraktues) nuk mund të jetë kontributi në natyrë (pra në bazë të shpenzimeve aktuale në përmbushjen e kostos esenciale të veprimit) nga resurset vetanake të aplikantit, apo nga burime tjera përveç atyre të buxhetit nga Bashkimi Evropian.

# 2. RREGULLAT PËR THIRRJEN PËR PROPOZIME

Këto udhëzime përcaktojnë rregullat për dorëzimin, përzgjedhjen dhe implementimin e projekteve (veprimeve) të financuara sipas kësaj Thirrjeje për Propozime. Ekzistojnë tri tërësi të kritereve për kualifikim, që kanë të bëjnë me:

* Aplikanti(ët) që mund të kërkojnë grant;
* Veprimet (lloji i projektit të biznesit) për të cilin mund të jepet granti
* Lloji i kostos që mund të merret në përcaktimin e shumës së grantit.

## 2.1 Kualifikimi i aplikantëve: kush mund të aplikojë?

Për t'u kualifikuar për grant, aplikantët **duhet**:

* Të jenë shtetas të Kosovës.
* Për Lotin 1 aplikanti duhet që ligjërisht të themelojë biznesin në Kosovë para nënshkrimit të Kontratës së Grantit
* Të jetë ndërmarrje mikro apo e vogël në pronësi 100% private (sipas definicionit të Kosovës) regjistruar në Kosovë sipas ligjeve të Kosovës, për Lotet 2 dhe 3.[[1]](#footnote-1)
* Të jetë në gjendje të demonstrojë likuiditetin e kompanisë, në rastet e Loteve 2 dhe 3 (apo likuiditetin potencial)[[2]](#footnote-2) ;
* Të jetë i regjistruar për aktivitetet e parapara me veprimin e propozuar në kohën e pranimit të grantit;
* Të mund të demonstrojë (në rastet e Loteve 2 dhe 3) që të gjitha kontributet dhe tatimet janë përmbushur[[3]](#footnote-3);
* Të jetë drejtpërdrejt përgjegjës për përgatitjen dhe menaxhimin e veprimet.

## 2.2 Aplikantët që nuk kualifikohen

Aplikantë potencialë nuk mund të marrin pjesë në Thirrje për propozime apo të përfitojnë grante nëse gjenden në ndonjërën prej situatave që renditen si më poshtë:

* Kanë bankrotuar apo janë në mbyllje, janë nën administrim të gjykatave, kanë hyrë në marrëveshje me kreditorë, kanë pezulluar aktivitetet afariste, i janë nënshtruar procedurave në lidhje me këto çështje, ose janë në situata analoge që lindin nga procedurat e përcaktuara me legjislacion apo rregullore vendore;
* Ata, apo personat që kanë autorizim përfaqësimi, vendim-marrjeje apo kontrolli mbi ta, janë dënuar për një vepër që ka të bëjë me sjelljen profesionale me aktgjykim të një autoriteti kompetent të ndonjërit Shtet Anëtar që ka efektin res judicata; (pra kur nuk ka mundësi apelimi);
* Nuk janë në përputhje me obligimet e tyre sa i përket pagesës së kontributeve të sigurimeve sociale apo pagesës së tatimeve në pajtim me dispozitat ligjore të vendit në të cilin janë themeluar, apo me ato të vendit të Autoritetit Kontraktues, apo të vendit ku do të zbatohet kontrata;
* Ata, apo personat që kanë autorizim përfaqësimi, vendim-marrjeje apo kontrolli mbi ta, kanë qenë subjekt i një aktgjykimi të prerë e të plotfuqishëm për mashtrim, korrupsion, përfshirje në organizatë kriminale, shpëlarje të parave apo ndonjë aktivitet tjetër të paligjshëm, ku aktiviteti i tillë i paligjshëm është dëmtues për interesat financiarë të BE-së;

## 2.3 Veprimet e kualifikueshme: veprimet për të cilat mund të parashtrohet aplikimi

Definicioni:

Veprimi (apo projekti) përbëhet nga një tërësi aktivitetesh.

Kohëzgjatja:

**Për të tre lotet:**

Kohëzgjatja e planifikuar e një veprimi nuk mund të tejkalojë **12** muaj.

## 2.4 Sektorët apo temat

Ndërmarrjet që operojnë në prodhimin dhe përpunimin e materialeve, si dhe në shërbimet komerciale janë të kualifikuara të aplikojnë. Interes i veçantë i kushtohet projekteve që kanë mundësi të zëvendësojnë importet, të krijojnë eksporte dhe ide inovative biznesi që mbulojnë nevojat dhe prioritetet e mjedisit lokal.

* Tregtia (me pakicë e shumicë), ndërtimtaria, bujqësia e përpunimi ushqimor, janë sektorë që **NUK KUALIFIKOHEN**.

## 2.5 Lokacioni

Veprimet duhet të ndërmerren në Kosovë.

## 2.6 Llojet e veprimit/projektit

Propozimet për financim duhet të jenë të pavarura teknikisht dhe financiarisht.

Veprimet duhet të kenë ndikim të prekshëm dhe të dukshëm tek kompanitë dhe rritjen e punësimit, rritjen e kapaciteteve prodhuese, përmirësim apo optimizim të cikleve jetësore të zhvillimit të produkteve/shërbimeve dhe diversifikimin e produkteve/shërbimeve, kanale të reja të shitjes dhe shpërndarjes, rritje të shitjes në Kosovë apo tregje ndërkombëtare, zhvillimin e zinxhirit të vlerave dhe të ngjashme.

Llojet vijiuese të aktiviteteve në përputhje me synimet e Projektit të Granteve ZHSP për Kosovën llogariten si **shpenzime të kualifikueshme dhe mund të financohen sipas kësaj Thirrjeje për Propozime**:

* Investimet në asete të prekshme që kanë të bëjnë ose me blerjen e pajisjeve, makinerisë, linjat e prodhimit, softuerë, si dhe të ngjashme apo/dhe përmirësimin e proceseve dhe metodave prodhuese si dhe duke përfshirë asetet që mund t'i ndihmojnë kompanive të jenë më pak të varura nga faktorët e jashtëm
* Trajnimi i specializuar në lidhje me investimet e lartpërmendura, p.sh. trajnime për përdorimin e pajisjeve apo teknologjisë së re;
* Aktivitete marketingu (p.sh. pjesëmarrja në panaire , si dhe/ose zhvillimi i faqeve të produkteve në më shumë gjuhë, etj.) për të promovuar produkte e shërbime më të mira apo të reja

**Llojet vijuese të veprimit NUK kualifikohen:**

* Veprimet që kanë të bëjnë vetëm me apo kryesisht me sponsorizimet individuale për pjesëmarrje në punëtori, seminare, konferenca;
* Veprimet që kanë të bëjnë vetëm me apo kryesisht me bursat individuale për studime apo kurse trajnimi;
* Programet për kredi;
* Detyrat dhe veprimet operative që nuk lidhen me implementimin e projektit;
* Aktet që shkelin rregullat dhe rregulloret e njohura ndërkombëtarisht të cialt mbrojnë të drejtat e punëtorëve në Kosovë.

Vëreni që aplikanti duhet të jetë në përputhje me objektivat dhe prioritetet dhe të garantojë dukshmërinë e financimit nga BE-së.

Numri i aplikimeve dhe granteve për aplikant

Një aplikant **nuk mund të dorëzojë më shumë se një aplikacion** në këtë Thirrje për Propozime.

## 2.7 Kualifikueshmëria e shpenzimeve: kostot që mund të merren parasysh për grantin

Të gjitha shpenzimet duhet të jenë në përputhje me rregullat evropiane për prokurime. Në blerjen e pasurive të prekshme, vetëm artikuj të rinj të blerë nga prodhuesit me bazë në BE apo shtetet nën IPA lejohen, përveç nëse kjo e fundit nuk është e mundur.

Vetëm «kostot e kualifikuara» mund të merren parasysh për grant. Kostot e kualifikueshme duhen bazuar në shpenzime reale dhe dokumentet mbështetëse.

Kostot e kualifikueshme janë:

* + - Kostot që kanë të bëjnë me implementimin e aktiviteteve të kualifikuara
* Janë shënuar në buxhetin e përgjithshëm të projektit;
* Janë të domosdoshme për implementimin e projektit;
* Janë të identifikueshme dhe të verifikueshme, në veçanti të regjistruara në regjistrat e kontabilitetit të Përfituesit(ve);
* Janë të arsyeshme, të arsyetuara brenda kërkesave të menaxhimit të qëndrueshëm financiar, sidomos në lidhje me ekonomizimint dhe efikasitetin.

Kostot e pakualifikueshme:

Kostot vijuese nuk kualifikohen:

* Borxhet dhe tarifat e mbulimit të borxhit;
* Provizionet për humbje dhe detyrime potenciale të ardhme;
* Interesat e borxhit;
* Tatimet në të hyra;
* Shpenzimet e deklaruara nga përfituesi dhe të mbuluara nga ndonjë veprim apo program tjetër pune;
* Blerja e tokës, ndërtimi apo riparimi i stabilimenteve/strukturave (përfshirë stabilimentet e depozitimit apo stabilimente/struktura të ngjashme);
* Humbjet në këmbim të valutës;
* Kreditë ndaj palëve të treta;
* Gjobat, ndëshkimet financiare dhe shpenzimet gjyqësore;
* Kontribute në natyrë;
* Shpenzimet e amortizimit, që normalisht duhet të jenë pjesë e mënyrës në të cilën ndahen fitimet.
* Tarifat bankare, shpenzimet e garancive dhe tarifa të ngjashme.
* Kostot e artikujve apo pajisjeve të përdorura
* TVSH, akcizat dhe tatime të tjera të konsumit të veçantë, detyrime e tarifa me efekt ekuivalent

Është në interesin e aplikantit të paraqesë **buxhet realist dhe efektiv për koston**.

## 2.8 Kontributet në natyrë

Kontributet në natyrë nuk konsiderohen shpenzime të vërteta dhe nuk janë shpenzime të kualifikueshme. Megjithatë, nëse përshkrimi i veprimit të propozuar nga Përfituesi parasheh kontribute në natyrë, kontributet e tilla duhen siguruar.

# 3. SI TË APLIKOHET DHE PROCEDURAT QË DUHEN NDJEKUR

## 3.1 Formulari i aplikimit

Aplikantet ftohen të dorëzojnë formularin e aplikimit duke përdorur **formularin e aplikimit të ofruar nga autoriteti kontraktues (përfshirë projeksionet financiare dhe buxhetin e projektit) të bashkëngjitur me këto Udhëzime**. Aplikantët duhet t'i përmbahen strikt formatit të formularit të aplikimit dhe të plotësojnë paragrafët dhe faqet me rend.

Ekzistojnë dy Pako Aplikimi, në bazë të natyrës së biznesit të Aplikantit:

i) Pako aplikimi për LOTIN 1

Shtojca A1 Formulari i aplikimit

Shtojca B Buxheti

Shtojca C1 Projeksioni financiar

Shtojca D Plani Veprimit

Shtojca E Deklarata me shkrim nga aplikanti

ii) Pako aplikimi për LOTIN 2 & 3

Shtojca A2 Formulari i aplikimit

Shtojca B Buxheti

Shtojca C2 Projeksionet financiare

Shtojca D Plani i Veprimit

Shtojca E Deklarata me shkrim nga aplikanti

Aplikimet mund të plotësohen në gjuhën angleze, shqipe apo serbe.

Aplikacionet e shkruara me dorë nuk do të pranohen.

Vetëm formularët e **PLOTËSUAR** të aplikimit dhe shtojcat do të kalojnë për vlerësim. Kështu, është me rëndësi kyçe që këto dokumente të përmbajnë TË GJITHA informatat relevante në lidhje me veprimin.

Vlerësimi i Aplikimeve do të përfshijë një «kontroll administrativ» për të siguruar që aplikantët kanë përmbushur rregullat e kualifikimit (p.sh. afati për dorëzim i respektuar, aplikantët janë shtetas të Kosovës, si dhe biznesi është regjistruar në Kosovë për Lotet 2 dhe 3). Procesi i vlerësimit teknik do të konsiderojë nëse Aplikacioni demonstron që ndërmarrja ka perspektivë të mirë të të qenit e suksesshme dhe e qëndrueshme, si dhe që implementimi do të kontribuojë drejt përmbushjes së synimeve të Skemës së Granteve ZHSP për të ndihmuar zhvillimin ekonomik të Kosovës. Grantet do t'i jepen aplikantëve «me notën më të lartë» në secilin Lot, deri në kufijtë e buxhetit në dispozicion.

ARDA nuk është përgjegjëse për koston që ndërlidhet me dizajnimin dhe zhvillimin e aplikimit.

## 3.2 Ku dhe si të dërgohet Formulari i Aplikimit

Aplikacionet duhen dorëzuar në zarf të mbyllur me postë të regjistruar, shërbim të postës së shpejtë, apo dorëzuar personalisht (dorëzuesit do t'i jepet një vërtetim i nënshkruar dhe datuar i pranimit) në adresën e mëposhtme:

Adresa postare dhe adresa për dorëzim personal ose me shërbimin e postës së shpejtë

Selia e ARDA-s: Rr. Perandori Dioklecian №72, 10000 Prishtinë, Kosovë – **Dorëzim me postë dhe personalisht**

ARDA Qendër: Sylejman Vokshi №5, Prishtinë – **vetëm dorëzim personal**

ARDA Perëndim: Qarshia e Gjatë PN, Pejë/Peć – **vetëm dorëzim personal**

ARDA Lindje: Bulevardi i Pavarësisë №51 Gjilan – **vetëm dorëzim personal**

ARDA Jug: Marin Barleti pn, Prizren – **vetëm dorëzim personal**

ARDA Veri: Parku i Biznesit, Mitrovicë – **vetëm dorëzim personal**

Aplikimet e dërguara me mjete tjera (fax apo email) ose dorëzuar në adresat tjera do të refuzohen.

Aplikacionet duhen dorëzuar në një origjinal dhe 2 kopje në madhësi A4, të gjitha të futura në një zarf. Formulari i plotë i aplikimit (te gjitha shtojcat) duhen gjithashtu të dorëzohen në formë elektronike (CD-ROM) në një dosje të ndarë dhe të tërë (p.sh. formulari i plotë i aplikimit nuk duhet të ndahet në disa dosje të ndryshme). Zarfi i jashtëm duhet të ketë **numrin e referencës dhe titullin e Thirrjes për Propozime si dhe indikacionin e Lotit (1, 2 apo 3) për të cilat aplikon aplikanti,** bashkë me emrin e plotë dhe adresën e aplikantit.

## 3.3 Afati për dorëzimin e Aplikacionit të Plotë

Afati për dorëzimin e aplikacionit është 15 mars 2016, në ora 16:00, siç vërtetohet me anë të datës së dorëzimit, vulës postare, apo datës së fletë-dërgesës. Në rastin e dorëzimit personal, afati për pranim është ora 16:00, koha lokale, siç vërtetohet me pranimin e nënshkruar dhe datuar.

## 3.4 Informata të mëtutjeshme për Formularin e Plotë të Aplikacionit

Gjatë periudhës që fillon nga publikimi i këtyre udhëzimeve deri në afat, ngjarjet publike dhe seancat informative teknike do të organizohen nga rrjeti ARDA për të ofruar më shumë hollësi për procedurën dhe kriteret e caktuara për aplikantët e interesuar.

Megjithatë, mund të dërgohen pyetje shtesë tek ARDA në emailin vijues:**psdgrant@arda-kosovo.eu** më së voni deri më 29 shkurt 2016 deri në ora 12:00, si dhe duhet të tregojë qartë referencën për Thirrjen për Propozime si dhe Loti specifik të cilit i referohet.

ARDA nuk ka për obligim të ofrojë qartësime të mëtutjeshme ndaj pyetjeve që dorëzohen pas 29 shkurtit 2016. Pyetjet dhe përgjigjet do të publikohen periodikisht nga ARDA tek faqja [**www.arda-kosovo.eu**](http://www.arda-kosovo.eu) jo më vonë se 4 mars 2016.

**Kështu, rekomandohet fuqimisht që të konsultohet rregullisht faqja e lartpërmendur për të marrë më shumë informata për pyetjet dhe përgjigjet e publikuara.**

# Kriteret e Vlerësimit

Tabela e mëposhtme paraqetë fushat kryesore të kritereve të vlerësimit që do të përdoren nga komiteti vlerësues për të vlersuar dhe zgjedhur aplikantët e suksesshëm.

**Tabela e pikeve**

|  |  |
| --- | --- |
| **Pjesa / Elementet e notimit** | Pesha e përgjithshme / Piket maksimale |
| **LOT 1** | **LOT 2 & 3** |
| **1. Kapaciteti financiar dhe operacional** | **20** | **30** |
| **2. Relevanca e veprimit** | **25** | **20** |
| **3. Efektshmëria dhe arritshmëria** | **25** | **15** |
| **4. Qëndrueshmëria e veprimit** | **15** | **20** |
| **5. Buxheti dhe efektshmëria në kosto** | **15** | **15** |
| **GJITHSEJ PIKE (MAKSIMUM)**  | **100** | **100** |

Për t'u para-selektuar, duhet të keni së paku 50% në secilën pjesë. Pas vlerësimit, aplikantët do të renditen sipas pikeve të tyre. Aplikimet me piket më të larta do të zgjedhen përkohësisht deri në arritjen e buxhetit në dispozicion për atë LOT.

# 5. LISTA E SHTOJCAVE

Shtojca A1 Formulari i Aplikimit për LOTIN 1

Shtojca A2 Formulari i Aplikimit për LOTET 2 dhe 3

Shtojca B Buxheti

Shtojca C1 Projeksioni financiar për LOTIN 1

Shtojca C2 Projeksioni financiar për LOTET 2 DHE 3

Shtojca D Plani i Veprimit

Shtojca E Deklarata e Aplikantit

1. Certifikata e regjistrimit dhe ajo Fiskale, Marrëveshje Partneriteti, etj.; [↑](#footnote-ref-1)
2. Aplikantët janë të obliguar të ofrojnë kopje të pasqyrave financiare apo kopje të nxjerra nga pasqyrat financiare për vitin e fundit, për lotet 2 dhe 3, siç i janë paraqitur Administratës Tatimore të Kosovës; [↑](#footnote-ref-2)
3. Vërtetimi nga Administrata Tatimore e Kosovës. Certifikata nuk mund të jetë më e vjetër se tre muaj nga data e publikimit të Thirrjes për propozime. [↑](#footnote-ref-3)